AaB skifter med øjeblikkelig virkning ud på trænerbænken. Assistenttrænerne Lasse Stensgaard og Allan K. Jepsen bliver i den resterende del af sæsonen erstattet af Rasmus Würtz og Thomas Augustinussen. Det skriver klubben på sin Facebookside. - Efter løbende overvejelser omkring det fremtidige sportslige set up er det blevet besluttet, at assistenttrænerne Lasse Steengaard og Allan K. Jepsen dags dato stopper deres virke omkring Superligatruppen, står der her. AaB’s sportschef Inge André Olsen uddyber: - Som klub gør vi os selvfølgelig hele tiden tanker om, hvilken retning vi skal i, og om hvordan vi kan optimere tingene, og i den forbindelse har vi haft nogle drøftelser med Lasse og Allan, hvilket er resulteret i, at de begge stopper deres opgaver omkring Superligaholdet. - Vi vil gerne takke Lasse og Allan for deres indsats og ønsker dem alt det bedste fremover, siger Inge André Olsen. 'Gamle' AaB'ere overtager Allerede fra onsdag overtager de velkendte AaB-profiler Rasmus Würtz og Thomas Augustinussen rollerne som assistenttræner. Rasmus Würtz har siden afslutningen på sin aktive karriere i sommeren 2019 været en del af staben som mentaltræner, mens Thomas Augustinussen efter sit stop på grønsværen for fire år siden overgik til jobbet som assistenttræner i AaB, hvilket han 1. januar 2019 frasagde sig til fordel for et civilt job som assurandør hos Tryg Forsikring, hvorfra Thomas Augustinussen nu har orlov indtil sæsonen er færdigspillet. - Vi er glade for, at både Rasmus og Thomas er trådt til, og vi er sikre på, at de begge kan være med til at bidrage positivt til truppen med deres kompetencer, kultur og energi, og i første omgang gælder aftalen for resten af indeværende sæson, fortæller Inge André Olsen.

Opsummering:
Lasse Stensgaard og Allan K. Jepsen er fra onsdag fortid i den nordjyske fodboldklub. To andre velkendte AaB-profiler står klar til at tage over.